ค่าฝุ่นละออง PM 2.5 ในพื้นที่ กทม.และปริมณฑล  ลดลงอยู่ในเกณฑ์มาตรฐาน หลังมวลอากาศเย็นแผ่ลงมาปกคลุมและฝนตก
ค่าฝุ่นละออง PM 2.5 ในพื้นที่ กทม.และปริมณฑล ลดลงอยู่ในเกณฑ์มาตรฐาน หลังมวลอากาศเย็นแผ่ลงมาปกคลุมและฝนตกนายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้  31 ตุลาคม 2562 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 16-39 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงต่อเนื่องอยู่ในเกณฑ์มาตรฐานทุกพื้นที่ โดยคุณภาพอากาศอยู่ในระดับดีมากถึงปานกลาง ทำให้ประชาชนทั่วไปสามารถทำกิจกรรมกลางแจ้งได้ตามปกติ ส่วนหนึ่งเกิดจากทุกภาคส่วนที่เกี่ยวข้องดำเนินการแก้ปัญหาอย่างจริงจังในการควบคุม กำกับ ดูแลแหล่งกำเนิด และกิจกรรมที่ก่อให้เกิดฝุ่นละออง เช่น การตรวจสอบควันดำยานพาหนะและการฉีดล้างทำความสะอาดพื้นผิวจราจรเพื่อลดฝุ่นที่สะสมขณะที่ กรมอุตุนิยมวิทยา คาดการณ์สภาพอากาศกรุงเทพมหานครและปริมณฑลวันนี้ จะมีความกดอากาศสูงหรือมวลอากาศเย็นแผ่ลงมาปกคลุม ทำให้อุณหภูมิจะลดลง 1-3 องศาเซลเซียส ประกอบกับมีลมแรงและมีฝนฟ้าคะนองร้อยละ 10 ของพื้นที่ ลักษณะเช่นนี้จะทำให้การไหลเวียนของอากาศในบางพื้นที่ดีขึ้นและอาจจะช่วยให้ฝุ่นละอองในอากาศเจือจางลงอธิบดีกรมควบคุมมลพิษ (คพ.) กล่าวย้ำว่า ขอความร่วมมือประชาชนงดการเผาในที่โล่งทุกชนิด บำรุงรักษาเครื่องยนต์ไม่ให้เกิดควันดำ ใช้ระบบขนส่งสาธารณะทดแทนการใช้รถส่วนบุคคล ตรวจสอบและไม่ใช้รถขนส่งสาธารณะที่มีควันดำ และขอความร่วมมือสถานที่ก่อสร้างและโรงงานอุตสาหกรรมควบคุมและลดการระบายฝุ่นและมลพิษทางอากาศด้วย